
ΔΕΛΤΙΟ ΤΥΠΟΥ

Βραδιά Ερευνητή στο ΝΟΗΣΙΣ: 
Το ΑΠΘ φέρνει την επιστήμη κοντά στο κοινό

Πειράματα, τεχνολογία, αστροπαρατήρηση και ειδική δράση στη Δυτική Θεσσαλονίκη στη φετινή γιορτή της έρευνας.

Η μεγάλη γιορτή της επιστήμης στη Θεσσαλονίκη πραγματοποιείται για τρίτη συνεχόμενη χρονιά στο ΝΟΗΣΙΣ – Κέντρο Διάδοσης Επιστημών και Μουσείο Τεχνολογίας, με διοργανωτή το Αριστοτέλειο Πανεπιστήμιο Θεσσαλονίκης, στο πλαίσιο του ευρωπαϊκού έργου HORIZON PICO-New Horizons («Φυσική για όλους – Νέοι Ορίζοντες»). 
Με σύνθημα «Ανακάλυψε – Πειραματίσου – Εξερεύνησε!», η Βραδιά Ερευνητή 2026 θα πραγματοποιηθεί την Παρασκευή 25 Σεπτεμβρίου 2026, από τις 17:00 έως τις 23:00, προσκαλώντας το κοινό να γνωρίσει τους ερευνητές και τις ερευνήτριες και να ανακαλύψει την επιστήμη μέσα από διαδραστικές εμπειρίες και πειράματα.
Το ΝΟΗΣΙΣ συμμετέχει ενεργά στη διοργάνωση και ανοίγει τους χώρους του για μια βραδιά αφιερωμένη στην έρευνα, την τεχνολογία και την εκπαίδευση. Η φετινή διοργάνωση απευθύνεται σε όλες τις ηλικίες και περιλαμβάνει πειράματα, προσομοιώσεις, τεχνολογικές επιδείξεις, παρουσιάσεις ερευνητικών και φοιτητικών ομάδων, δράσεις για παιδιά, ευρωπαϊκή ενημέρωση, καθώς και αστροπαρατήρηση μετά τη δύση του Ήλιου.
Στο πρόγραμμα συμμετέχουν εργαστήρια του Τμήματος Φυσικής του ΑΠΘ στους τομείς των Βαρυτικών Κυμάτων, της Αστροφυσικής, των Εξωπλανητικών Συστημάτων, της Αστροβιολογίας, των Ραδιοεπικοινωνιών, της Φυσικής της Ατμόσφαιρας, της Ηλεκτρονικής Φυσικής και του πειράματος ATLAS στο CERN, καθώς και φοιτητικές ομάδες του ΑΠΘ, με παρουσιάσεις και επιδείξεις που φέρνουν το κοινό πιο κοντά στη σύγχρονη επιστημονική έρευνα. 
Παράλληλα, το ΝΟΗΣΙΣ εμπλουτίζει τη φετινή Βραδιά Ερευνητή με εκθέματα που παρουσιάστηκαν στην 90ή ΔΕΘ και αναδεικνύουν τη διαδρομή της τεχνολογίας από το παρελθόν έως το σήμερα. Οι επισκέπτες θα έχουν την ευκαιρία να γνωρίσουν μια πανοραμική εικονική περιήγηση 360° στον χώρο του Μουσείου Τεχνολογίας, να δουν ένα σπάνιο ιστορικό τεκμήριο από τον IBM 1620, τον πρώτο υπολογιστή που λειτούργησε στη Βόρεια Ελλάδα, στο ΑΠΘ, στα τέλη της δεκαετίας του 1960, και να παρακολουθήσουν ένα βίντεο-στοχασμό που μετατρέπει την επίσκεψη σε αφορμή διαλόγου για την ηθική της τεχνολογίας, τα όριά της και το κοινωνικό της αποτύπωμα. Επιπλέον, στο πλαίσιο της εκδήλωσης, από τις 17:00 έως τις 21:00, το ΝΟΗΣΙΣ προσφέρει έκπτωση 50% στα κανονικά/μεμονωμένα εισιτήρια για προβολές και εκθέσεις.
Το πρόγραμμα πλαισιώνεται και από εξ αποστάσεως δράσεις στις 24, 25 και 26 Σεπτεμβρίου 2026, με διαδικτυακές ξεναγήσεις σε μεγάλα ερευνητικά πειράματα και υποδομές, επιστημονικές παρουσιάσεις και βραδινή διαδικτυακή αστροπαρατήρηση με τηλεσκόπια αστεροσκοπείων.
Η Βραδιά Ερευνητή και στη Δυτική Θεσσαλονίκη
Την Πέμπτη 24 Σεπτεμβρίου 2026, από τις 10:00 έως τις 13:00, στο Καραπάντσειο Πολιτιστικό Κέντρο Αμπελοκήπων, το ΝΟΗΣΙΣ συμμετέχει με τη δράση «Ο τροχός της φύσης», στο πλαίσιο της διοργάνωσης του ευρωπαϊκού προγράμματος PICO, σε συνεργασία με το Αριστοτέλειο Πανεπιστήμιο Θεσσαλονίκης, την Αντιδημαρχία Παιδείας του Δήμου Αμπελοκήπων – Μενεμένης, τη Βαλκανική Ένωση Φυσικών και την Ένωση Ελλήνων Φυσικών.
Η πρωτοβουλία φέρνει για πρώτη φορά τον θεσμό της Βραδιάς Ερευνητή στη Δυτική Θεσσαλονίκη και εντάσσεται στον στρατηγικό σχεδιασμό του ΝΟΗΣΙΣ για την ενίσχυση της εξωστρέφειάς του στη δυτική πλευρά της πόλης. Μέσα από ένα πρωτότυπο διαδραστικό science show, σχεδιασμένο για όλες τις ηλικίες, μαθητές, μαθήτριες και το ευρύ κοινό θα γνωρίσουν τις φυσικές επιστήμες με τρόπο βιωματικό, ψυχαγωγικό και κατανοητό, μέσα από εντυπωσιακά πειράματα εμπνευσμένα από τα τέσσερα στοιχεία της φύσης: αέρα, νερό, γη και φωτιά.
Περισσότερες πληροφορίες και το αναλυτικό πρόγραμμα της εκδήλωσης μπορείτε να τα βρείτε στην ιστοσελίδα του ΝΟΗΣΙΣ. 
Παράκληση για δημοσίευση ή μετάδοση.

Για οποιαδήποτε επιπλέον πληροφορία μπορείτε να επικοινωνήσετε:
Ελισάβετ Κωνσταντίνου, Υπεύθυνη Επικοινωνίας-Προβολής, τηλ. 2310483045

